CELEX: 
Language: sl
Date: 2021-01-20 00:00:00
Title: DELEGIRANA UREDBA KOMISIJE (EU) …/… o spremembi Uredbe (EU) 2018/848 Evropskega parlamenta in Sveta glede zahtev za skupine izvajalcev dejavnosti

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Po sprejetju nove uredbe o ekološki pridelavi, ki se bo začela uporabljati 1. januarja 2022, je treba sprejeti delegirano uredbo o spremembi Uredbe (EU) 2018/848, da se dodajo nadaljnje določbe o skupinah izvajalcev dejavnosti. Ekološki sektor potrebuje pravno varnost glede pravil, ki se bodo uporabljala za skupine izvajalcev dejavnosti, države članice EU pa morajo imeti dovolj časa, da ta pravila vključijo v svojo nacionalno zakonodajo.
            
            
               2.POSVETOVANJA PRED SPREJETJEM AKTA
            
            
               Podrobna razprava o aktu je potekala z državami članicami v skupini strokovnjakov za ekološko pridelavo ter z glavnimi organizacijami, ki predstavljajo ekološki sektor, in sicer IFOAM, COPA-COGECA in EOCC. Pri pripravi teh pravil je GD AGRI tesno sodeloval z drugimi generalnimi direktorati na področju njihovega posebnega strokovnega znanja. Partnerice STO so bile o tem obveščene in opravljena so bila splošna javna posvetovanja. 
            
            
               3.PRAVNI ELEMENTI DELEGIRANEGA AKTA
            
            
               Ta delegirani akt določa dodatna pravila za skupine izvajalcev dejavnosti.
            
            
               DELEGIRANA UREDBA KOMISIJE (EU) …/…
            
            
               z dne 20.1.2021
            
            
               o spremembi Uredbe (EU) 2018/848 Evropskega parlamenta in Sveta glede zahtev za skupine izvajalcev dejavnosti   
               
            
               (Besedilo velja za EGP)
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) 2018/848 Evropskega parlamenta in Sveta z dne 30. maja 2018 o ekološki pridelavi in označevanju ekoloških proizvodov in razveljavitvi Uredbe Sveta (ES) št. 834/2007
                  1
                ter zlasti člena 36(3) Uredbe,
            
            
               ob upoštevanju naslednjega:
            
            
               (1)Člen 36(1) Uredbe (EU) 2018/848 določa nekatere zahteve za skupine izvajalcev dejavnosti. Da se zagotovi usklajena razlaga geografske bližine članov skupine izvajalcev dejavnosti, bi bilo treba izrecno navesti, da morajo dejavnosti članov potekati v isti državi. 
            
            
               (2)Za določitev minimalnih zahtev glede vzpostavitve in delovanja sistema za notranji nadzor bi bilo treba opredeliti naslednje vidike: registracija članov, notranji inšpekcijski pregledi, odobritev novih članov ali novih pridelovalnih enot ali dejavnosti obstoječih članov, usposabljanje inšpektorjev sistema za notranji nadzor, ukrepi v primeru neskladij in notranja sledljivost. 
            
            
               (3)V zvezi s tem bi bilo treba dodati zahtevo za imenovanje vodje sistema za notranji nadzor in enega ali več inšpektorjev sistema za notranji nadzor, da se zagotovi ustrezno izvajanje sistema za notranji nadzor s strani pristojnega osebja.
            
            
               (4)Poleg tega je za zagotovitev usklajenega okvira ocenjevanja za sistem za notranji nadzor primerno vključiti seznam situacij, ki se štejejo za pomanjkljive.
            
         
         
            
               (5)Uredbo (EU) 2018/848 bi bilo zato treba ustrezno spremeniti.
            
            
               (6)Zaradi jasnosti in pravne varnosti bi se morala ta uredba uporabljati od datuma začetka uporabe Uredbe (EU) 2018/848 –
            
            
               SPREJELA NASLEDNJO UREDBO:
            
            
               Člen 1
            
            
               Spremembe Uredbe (EU) 2018/848
            
            
               Člen 36 Uredbe (EU) 2018/848 se spremeni:
            
            
               1.  Odstavek 1 se spremeni:
            
            
               (a) točka (e) se nadomesti z naslednjim:
            
            
               „(e) je sestavljena le iz članov, katerih dejavnosti pridelave ali morebitne dodatne dejavnosti iz točke (a) se izvajajo geografsko blizu druga drugi v isti državi članici ali v isti tretji državi;“;
            
            
               (b) v točki (g) se doda naslednji odstavek:
            
            
               „Sistem za notranji nadzor vključuje dokumentirane postopke o: 
            
            
               (i)registraciji članov skupine;
            
            
               (ii)notranjih inšpekcijskih pregledih, ki vključujejo letne notranje fizične preglede vsakega člana skupine na kraju samem, in vseh dodatnih inšpekcijskih pregledih na podlagi tveganja, ki jih v vsakem primeru načrtuje vodja sistema za notranji nadzor, izvajajo pa jih inšpektorji sistema za notranji nadzor, katerih vloge so opredeljene v točki (h); 
            
            
               (iii)odobritvi novih članov obstoječe skupine ali po potrebi odobritvi novih pridelovalnih enot ali novih dejavnosti obstoječih članov po odobritvi vodje sistema za notranji nadzor na podlagi poročila o notranjem inšpekcijskem pregledu; 
            
            
               (iv)usposabljanju inšpektorjev sistema za notranji nadzor, ki se izvede vsaj enkrat letno in ga spremlja ocena znanja, ki so ga pridobili udeleženci;
            
            
               (v) usposabljanju članov skupine o postopkih sistema za notranji nadzor in zahtevah te uredbe;
            
            
                (vi)  nadzoru nad dokumenti in evidencami; 
            
            
               (vii)ukrepih v primerih neskladij, ugotovljenih med notranjimi inšpekcijskimi pregledi, vključno z njihovim spremljanjem;
            
            
               (viii)notranji sledljivosti, ki kaže poreklo proizvodov, dostavljenih v skupnem sistemu trženja skupine, ter omogoča sledenje vseh proizvodov vseh članov na vseh stopnjah, kot so pridelava, predelava, priprava ali dajanje v promet, vključno z ocenjevanjem in navzkrižnim preverjanjem donosa vsakega člana skupine .“;
            
            
               (c) doda se naslednja točka (h):
            
         
         
            
               „(h) imenuje vodjo sistema za notranji nadzor in enega ali več inšpektorjev sistema za notranji nadzor, ki so lahko člani skupine. Položaja nista združljiva. Število inšpektorjev sistema za notranji nadzor je ustrezno in sorazmerno zlasti z vrsto, strukturo, velikostjo, proizvodi, dejavnostmi in obsegom ekološke pridelave skupine. Inšpektorji sistema za notranji nadzor so pristojni za proizvode in dejavnosti skupine.
            
            
               Vodja sistema za notranji nadzor: 
            
            
               (i)preveri ustreznost vsakega člana skupine glede na merila iz točk (a), (b) in (e);
            
            
               (ii)zagotovi pisni in podpisan sporazum o članstvu med vsakim članom in pravnim subjektom, ki zastopa skupino, s čimer se člani zavežejo, da bodo: 
            
            
               –ravnali v skladu s to uredbo; 
            
            
               –sodelovali v sistemu za notranji nadzor in spoštovali postopke sistema za notranji nadzor, tudi glede nalog in odgovornosti, ki jih bo zanje določil vodja sistema za notranji nadzor, ter vodili evidence; 
            
            
               –dovolili dostop do pridelovalnih enot in prostorov ter bodo prisotni med notranjimi inšpekcijskimi pregledi, ki jih izvajajo inšpektorji sistema za notranji nadzor, in uradnim nadzorom, ki ga izvaja pristojni organ ali po potrebi nadzorni organ ali izvajalec nadzora, jim bodo dali na voljo vse dokumente in evidence ter sopodpisali poročila o inšpekcijskih pregledih;
            
            
               –v določenem časovnem okviru sprejeli in izvedli ukrepe v primerih neskladij v skladu z odločitvijo vodje sistema za notranji nadzor ali pristojnega organa ali po potrebi nadzornega organa ali izvajalca nadzora;
            
            
               –nemudoma obvestili vodjo sistema za notranji nadzor o sumu na neskladje;
            
            
                (iii)pripravi postopke sistema za notranji nadzor ter ustrezne dokumente in evidence, jih posodablja in da na voljo inšpektorjem sistema za notranji nadzor ter po potrebi članom skupine;
            
            
               (iv)sestavi seznam članov skupine in ga posodablja; 
            
            
               (v)določi naloge in odgovornosti inšpektorjev sistema za notranji nadzor;
            
            
               (vi)predstavlja povezavo med člani skupine in pristojnim organom ali po potrebi nadzornim organom ali izvajalcem nadzora, tudi glede zahtev za odstopanja;
            
            
               (vii)letno preveri izjave inšpektorjev sistema za notranji nadzor o nasprotju interesov; 
            
            
               (viii)načrtuje notranje inšpekcijske preglede in zagotovi njihovo ustrezno izvajanje v skladu z načrtom vodje sistema za notranji nadzor iz točke (ii) drugega pododstavka točke (g);
            
            
               (ix)zagotovi ustrezna usposabljanja inšpektorjev sistema za notranji nadzor ter izvede letno oceno kompetenc in kvalifikacij inšpektorjev sistema za notranji nadzor;
            
            
               (x)odobri nove člane ali nove pridelovalne enote ali nove dejavnosti obstoječih članov; 
            
            
               (xi)odloči o ukrepih v primeru neskladij v skladu z ukrepi sistema za notranji nadzor, vzpostavljenimi z dokumentiranimi postopki v skladu s točko (g), in zagotovi nadaljnje spremljanje navedenih ukrepov; 
            
            
               (xii) odloči o podizvajanju dejavnosti, vključno s podizvajanjem nalog inšpektorjev sistema za notranji nadzor, in podpiše ustrezne sporazume ali pogodbe.
            
            
               Inšpektor sistema za notranji nadzor:
            
         
         
            
               (i)izvaja notranje inšpekcijske preglede članov skupine v skladu z načrtom in postopki, ki jih pripravi vodja sistema za notranji nadzor;
            
            
               (ii)pripravi poročila o notranjih inšpekcijskih pregledih na podlagi predloge in jih v razumnem roku predloži vodji sistema za notranji nadzor;
            
            
               (iii)ob imenovanju predloži pisno in podpisano izjavo o nasprotju interesov ter jo vsako leto posodobi;
            
            
               (iv)sodeluje na usposabljanjih.“
            
            
               2. V odstavku 2 se doda naslednji pododstavek:
            
            
               „Kot pomanjkljivosti v sistemu za notranji nadzor se štejejo vsaj naslednje situacije:
            
            
               (a)pridelava, predelava, priprava ali dajanje v promet proizvodov članov ali pridelovalnih enot z začasno preklicanim ali odvzetim članstvom;
            
            
               (b)dajanje v promet proizvodov, za katere je vodja sistema za notranji nadzor prepovedal sklicevanje na ekološko pridelavo pri označevanju ali oglaševanju;
            
            
               (c)dodajanje novih članov na seznam članov ali spreminjanje dejavnosti obstoječih članov brez upoštevanja notranjega postopka odobritve;
            
            
               (d)neizvajanje letnih fizičnih pregledov člana skupine na kraju samem v določenem letu; 
            
            
               (e)na seznamu članov člani z začasno preklicanim ali odvzetim članstvom niso označeni;
            
            
               (f)resna odstopanja pri ugotovitvah med notranjimi inšpekcijskimi pregledi, ki jih izvajajo inšpektorji sistema za notranji nadzor, in uradnim nadzorom, ki ga izvaja pristojni organ ali po potrebi nadzorni organ ali izvajalec nadzora;
            
            
               (g)resne pomanjkljivosti pri uvedbi ustreznih ukrepov ali izvajanju potrebnega nadaljnjega spremljanja v odziv na neskladje, ki so ga ugotovili inšpektorji sistema za notranji nadzor ali pristojni organ ali po potrebi nadzorni organ izvajalca nadzora;
            
            
               (h)neustrezno število ali neustrezne kompetence inšpektorjev sistema za notranji nadzor za vrsto, strukturo, velikost, proizvode, dejavnosti in obseg ekološke pridelave skupine.“
            
            
               Člen 2
            
            
               Začetek veljavnosti in uporaba
            
            
               Ta uredba začne veljati dvajseti dan po objavi v Uradnem listu Evropske unije.
            
            
               Uporablja se od 1. januarja 2022.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 20.1.2021
            
         
         
            
               
                     Za Komisijo
               
               
                     Predsednica
                     Ursula VON DER LEYEN
               
            
         
         
            
                  
                     (1)
                  
                        UL L 150, 14.6.2018, str. 1.